Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om attende ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater« () (98/C 214/20)

Rådet for Den Europæiske Union besluttede den 26. januar 1998 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg udnævnte på sin 354. plenarforsamling af 29. og 30. april 1998, mødet den 29. april 1988, Bo Green til hovedordfører og vedtog med 83 stemmer for og 2 hverken for eller imod følgende udtalelse.

1. Baggrund

1.1. Med Kommissionens direktiv 96/54/EF () (22. tilpasning til den tekniske udvikling) indførtes 16 nye kræftfremkaldende, mutagene eller reproduktionstoksiske stoffer i bilag I til direktiv 67/548/EØF () (direktivet om farlige stoffer).

1.2. Oplysningerne om den nye klassificering af kræftfremkaldende, mutagene eller reproduktionstoksiske stoffer blev behandlet af arbejdsgruppen om klassificering og etikettering af farlige stoffer og præparater under Udvalget for Den Tekniske Tilpasning. De berørte erhvervskredse deltog i arbejdsgruppens møder og bistod den i undersøgelsen af de foreliggende oplysninger om disse stoffer.

1.3. I henhold til direktiv 94/60/EF () om fjortende ændring af direktiv 76/769/EF () om begrænsning af markedsføring og anvendelse af visse farlige stoffer og præparater må stoffer, der er klassificeret som kræftfremkaldende, mutagene eller reproduktionstoksiske, ikke sælges til private.

2. Forslaget

2.1. Med den foreslåede 18. ændring føjes blot de stoffer, der i den 22. tilpasning til den tekniske udvikling af direktiv 67/548/EØF er klassificeret som kræftfremkaldende, mutagene eller reproduktionstoksiske, til bilaget til direktiv 76/769/EØF, og dermed er det forbudt at sælge dem til private.

2.2. Producenterne af de stoffer, der er medtaget i den foreslåede 18. ændring, er blevet konsulteret og har bekræftet, at de ikke modsætter sig, at de pågældende stoffer medtages. De pågældende kræftfremkaldende, mutagene eller reproduktionstoksiske stoffer sælges nemlig i forvejen ikke til private.

2.3. Af hensyn til arbejdstagernes helbred gælder direktiv 90/394/EØF () (beskyttelse mod kræftfremkaldende stoffer) for de stoffer, der for nylig er blevet klassificeret som kræftfremkaldende, mutagene eller reproduktionstoksiske.

3. Generelle bemærkninger

3.1. Det Økonomiske og Sociale Udvalg godkender Kommissionens forslag om 18. ændring af direktiv 76/769/EØF.

3.2. ØSU glæder sig især over Kommissionens forslag om at beskytte forbrugerne mod udsættelse for kræftfremkaldende, mutagene eller reproduktionstoksiske stoffer på EU-niveau. Disse foranstaltninger supplerer de allerede gældende bestemmelser om beskyttelse af arbejdstagere i ovennævnte direktiv om kræftfremkaldende stoffer, som ØSU anser det for væsentligt at få gennemført fuldt ud.

3.3. ØSU erkender, at det af sundhedsmæssige grunde er vigtigt at begrænse markedsføringen og anvendelsen af kræftfremkaldende, mutagene eller reproduktionstoksiske stoffer, og bemærker, at der er gået nogen tid siden offentliggørelsen af den 22. tilpasning.

3.3.1. I denne sammenhæng mener ØSU, at det ville være bedre, hvis begrænsningen af salget af sådanne stoffer automatisk fulgte efter deres klassificering i henhold til direktiv 67/548/EØF, således som det allerede anførte i udtalelsen om den 17. ændring af Rådets direktiv 76/769/EØF ().

3.3.2. I dette tilfælde gentager ØSU, at anvendelsen af en udvalgsprocedure ville bidrage til at fremskynde gennemførelsen af en begrænsning af markedsføringen og brugen af kræftfremkaldende, mutagene eller reproduktionstoksiske stoffer, selv om der skulle gennemføres en forudgående høring af de involverede socio-økonomiske parter og interesser.

3.4. Det bemærkes, at ingen af de nyligt klassificerede kræftfremkaldende, mutagene eller reproduktionstoksiske stoffer sælges til privat brug.

Bruxelles, den 29. april 1998.

Tom JENKINS

Formand for Det Økonomiske og Sociale Udvalg

() EFT C 59 af 25.2.1998, s. 5.

() EFT L 248 af 30.9.1996.

() EFT L 196 af 16.8.1967.

() EFT L 365 af 31.12.1994.

() EFT L 262 af 27.9.1976.

() EFT L 196 af 26.6.1990.

() EFT C 133 af 28.4.1997.